"7บล."เปิดเทรดปกติลูกค้าหุ้นราชประสงค์เลิกห่วง
ตลาดหลักทรัพย์ฯ-สมาคมโบรกเกอร์ ยันมีระบบสำรองซื้อขายหุ้น พร้อมรับมือม็อบแดงยึดราชประสงค์ ส่งผลกระทบ 7 บล.ที่มีห้องค้าหุ้น เตรียมโยกไปสาขาสำรอง
5 เม.ย. 2553

ตลาดหลักทรัพย์ฯ-สมาคมโบรกเกอร์ ยันมีระบบสำรองซื้อขายหุ้น พร้อมรับมือม็อบแดงยึดราชประสงค์ ส่งผลกระทบ 7 บล.ที่มีห้องค้าหุ้น เตรียมโยกไปสาขาสำรอง
นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย เปิดเผยว่า เช้าวันที่ 4 เม.ย. ได้หารือร่วมกับนายกสมาคมบริษัทหลักทรัพย์ (บล.) เพื่อหาแนวทางในการช่วยเหลือและดูแลระบบการซื้อขายของสมาชิก (โบรกเกอร์) ที่มีสำนักงานและห้องค้าบริเวณราชประสงค์ ซึ่งได้รับผลกระทบจากการชุมนุมของกลุ่มคนเสื้อแดง ให้ดำเนินการได้ตามปกติ รวมถึงมีระบบสำรองไว้รองรับด้วย



ภัทรียา
สำหรับตลาดหลักทรัพย์ จะสนับสนุนและให้ความร่วมมือเพื่อไม่ให้ระบบการซื้อขายมีปัญหา และให้บริการลูกค้าได้ตามปกติ
“ย่านราชประสงค์ถือว่าเป็นศูนย์กลางธุรกิจที่สำคัญ หากชุมนุมยืดเยื้อและอยู่นานจะทำให้ธุรกิจติดขัด และส่งผลกระทบกระเทือนเยอะมาก” กรรมการผู้จัดการตลาดหลักทรัพย์ กล่าว นางภัทธีรา ดิลกรุ่งธีระภพ นายกสมาคม บล. กล่าวว่า มีการติดต่อสอบถาม บล. 7 ราย ซึ่งอยู่ย่านราชประสงค์ ให้เตรียมระบบซื้อขายให้พร้อมทั้งที่สำนักงานใหญ่และสาขา ซึ่งทุกรายได้เตรียมพร้อมและดำเนินการซื้อขายได้ตามปกติ 
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) (KEST) ซึ่งมีสำนัก งานใหญ่และห้องค้าที่เซ็นทรัลเวิลด์ กล่าวว่า บริษัทมีระบบสำรองในการซื้อขายพร้อมรับมือ และเมื่ออาคารเปิดให้ทำการปกติ บริษัทก็เปิดทำการตามปกติ แต่หากอาคารปิดก็พร้อมย้ายพนักงานไปยังสาขาอื่นๆ เพื่อให้การซื้อขายหุ้นดำเนินการต่อไปได้ 
นายกัณฑรา ลดาวัลย์ ณ อยุธยา กรรมการผู้จัดการ บล.ฟินันเซียไซรัส กล่าวว่า แม้ว่าอาคารเซ็นทรัลเวิลด์ซึ่งเป็นที่ตั้งของสำนักงานใหญ่จะเปิดทำการ แต่บริษัทคำนึงถึงความปลอดภัยของพนักงานทุกคนในการเข้าพื้นที่ ทำให้เกิดความไม่สะดวก ซึ่งบริษัทมีแผนให้เจ้าหน้าที่การตลาด (มาร์เก็ตติง) นั่งคีย์คำสั่งซื้อขายที่สาขารอบนอก เช่น สาขาปิ่นเกล้า และบางนา
“ถ้าเข้าตึกเซ็นทรัลเวิลด์ไม่ได้จริงๆ เรามีที่ส่งออร์เดอร์ได้แน่นอน ซึ่งมาร์เก็ตติงได้ทยอยแจ้งลูกค้าแล้ว วันแรกๆ จะขลุกขลักหน่อย แต่มีที่ส่งออร์เดอร์ได้แน่นอน” นายกัณฑรา กล่าวนายวิบูลย์ เพิ่มอารยวงศ์ กรรมการผู้จัดการ บล.นครหลวงไทย กล่าวว่า บริษัทเตรียมแผนสำรอง BCP แล้ว เบื้องต้นจะกระจายมาร์เก็ตติงจากสำนักงานใหญ่ตึกเซ็นทรัลเวิลด์หรือพื้นที่ที่ได้รับผลกระทบไปทำงานตามสาขาต่างๆ เพื่อรับคำสั่งซื้อขาย
นายสุกิจ อุดมสิริกุล ผู้ช่วยกรรมการผู้จัดการ บล.นครหลวงไทย กล่าวว่า หากการชุมนุมในพื้นที่ราชประสงค์ไม่นาน ก็คงจะไม่ส่งผลกระทบต่อการลงทุนในตลาดหุ้นผู้บริหาร บล.เคทีซีมิโก้ กล่าวว่า บริษัทจะกระจายมาร์เก็ตติงไปที่สำนักงานสีลม และสาขาที่ใกล้บ้านมาร์เก็ตติงชั่วคราว 
สำหรับ บล.ที่มีสำนักงานใหญ่และห้องค้าอยู่ย่านราชประสงค์ ประกอบด้วย บล.นครหลวงไทย บล.ดีบีเอส วิคเคอร์ส บล.เคทีซีมิโก้ บล.กิมเอ็ง บล.ฟินันเซียไซรัส บล.กรุงศรีอยุธยา และ บล.เกียรตินาคิน